Laiemalt kütkestavad mind väga sellised teemad, nagu inimkonna võimalus muutustega toime tulla; teadmistepõhine ühiskond ja haridus, energiapoliitika, meie rahva tulevik, minu ja sinu roll selles ning õnne retsept. Ja alati “medali teine pool” – tahtmine näha, et lisaks esmasele ilmsele on peaaegu kõike toimuvat võimalik mitme nurga alt vaadata; ja kuni me pole seda vähemalt proovinud, ei tasu järeldustega tormata. Eriti, kui esimene hinnang ütleb, et miski on väga hea või halb.
Olen merebioloog Tartu Ülikooli Eesti Mereinstituudis. Professionaalses elus tegelen palju andmeanalüüsiga, eriti Läänemeres viimase poole sajandi jooksul toimunud muutustega. Et aidata andmeanalüüsiga ka teisi teadlasi, väljaspool Tartut ja Eestitki, asutasin paari aasta eest ettevõtte EcoStat.